**П Р А В И Л А**

**ЗА ПРИЕМАНЕ, РЕГИСТРИРАНЕ И РАЗГЛЕЖДАНЕ НА СИГНАЛИ, ПОСТЪПИЛИ В КОМИСИЯТА ЗА ЗАЩИТА НА ЛИЧНИТЕ ДАННИ ПО КАНАЛ ЗА ВЪНШНО ПОДАВАНЕ НА СИГНАЛИ И ПОСЛЕДВАЩИТЕ ДЕЙСТВИЯ ПО ТЯХ СЪГЛАСНО ЗАКОНА ЗА ЗАЩИТА НА ЛИЦАТА, ПОДАВАЩИ СИГНАЛИ ИЛИ ПУБЛИЧНО ОПОВЕСТЯВАЩИ ИНФОРМАЦИЯ ЗА НАРУШЕНИЯ**

1. **ОБЩИ ПОЛОЖЕНИЯ**

**Чл. 1.** Настоящите правила уреждат условията и реда за приемане, регистриране и разглеждане на сигнали, постъпили в Комисията за защита на личните данни (КЗЛД / Комисията) по канал за външно подаване на сигнали и последващите действия по тях съгласно Закона за защита на лицата, подаващи сигнали или публично оповестяващи информация за нарушения (ЗЗЛПСПОИН / Закона).

**Чл. 2. (1)** На основание чл. 19, ал. 1 от ЗЗЛПСПОИН, Комисията за защита на личните данни е централен орган за външно подаване на сигнали и за защита на лицата, на които такава защита се предоставя по смисъла на ЗЗЛПСПОИН.

**(2)** В рамките на Комисията е създадено специализирано звено - дирекция „Канал за външно подаване на сигнали“ (дирекция КВПС), което подпомага Комисията при осъществяване на правомощията ѝ на централен орган по ал. 1.

**(3)** При осъществяване на своята дейност служителите от дирекция КВПС се ръководят от:

1.ЗЗЛПСПОИН;

2.Директива (ЕС) 2019/1937 на Европейския парламент и на Съвета от 23 октомври 2019 г. относно защитата на лицата, които подават сигнали за нарушения на правото на Съюза;

3.Правилник за дейността на Комисията за защита на личните данни и на нейната администрация (ПДКЗЛДНА);

4.Инструкция за практическото осъществяване на надзорната дейност на Комисията за защита на личните данни;

5.Европейска конвенция за защита правата на човека и на основните свободи;

6.Харта на основните права на Европейския съюз, както и от приложимото българско законодателство.

**II. ЗАЩИТА НА ВЪНШНИЯ КАНАЛ ЗА ПОДАВАНЕ НА СИГНАЛИ**

 **Физическа сигурност**

 **Чл. 3. (1)** Дирекция КВПСе самостоятелно структурно звено на КЗЛД, за което в сградата на Комисията е обособен отделен сектор, в който са оборудвани необходимите работни помещения за служителите на дирекцията.

 **(2)** Във връзка с необходимостта от създаване на условия за защита на лицата, подаващи сигнали е изградена пропускателна система, която дава достъп до помещенията на дирекция КВПС само на нейните служители, както и на определени служители със заповед на Председателя на КЗЛД.

 **Чл. 4.** С цел съобразяване със завишените изисквания към изграждането на канала за външно подаване на сигнали са предприети следните мерки за физическа сигурност и сигурност на АИС и мрежи:

1. На дирекция КВПС е осигурен самостоятелен сектор от първия етаж на сградата на КЗЛД;
2. Изградена е система за видеонаблюдение;
3. Изградена е пропускателна система, която дава достъп до помещенията на дирекция КВПС само на нейните служители, както и на служителите, които имат достъп до помещенията – посочени в нарочна заповед на председателя на КЗЛД;
4. Определен е служител за деловодно обработване на входяща и изходяща кореспонденция по сигнали по ЗЗЛПСПОИН

**Чл. 5. (1)** Разпределението на постъпилите сигнали между служителите на звеното става на случаен принцип чрез системата „СИГНАЛ“.

**(2)** Служителите на звеното нямат право да предоставят информация за постъпилите сигнали и особено за техните податели на други служители, включително и на другите членове на Комисията, освен на председателя ѝ.

 **(3)** Достъп до личните данни, съдържащи се в сигналите за нарушения, имат единствено съответния служител/служители на КЗЛД, отговарящи за разглеждането на съответния сигнал при спазване на принципа „необходимост да се знае” в изпълнение на функционалните задължения и/или конкретно възложена задача.

 **(4)** Сигналите, свързани с незаконосъобразно обработване на лични данни по смисъла на Регламент (ЕС) 2016/679, Закона за защита на личните данни и други специални закони или актове на Европейския съюз, се разглеждат от Комисията по общия ред, предвиден в тези закони и актове.

 **Персонална сигурност**

 **Чл. 6.** **(1)** Конкретните функционални задължения на дирекция КВПС са уредени в ЗЗЛПСПОИН и чл. 25а от ПДКЗЛДНА.

**(2)** По отношение работата на дирекция КВПС са приложими и регламентираните в специална глава на ПДКЗЛДНА правила на производството по разглеждане на сигнали за нарушения по ЗЗЛПСПОИН.

 **Чл. 7.** **(1)** Достъп до информацията и документите по сигналите се предоставя единствено на служителите, определени за тяхното разглеждане, както и на служител от дирекция „КВПС“, определен да обработва деловодно входяща и изходяща кореспонденция по сигнали по ЗЗЛПСПОИН. Достъп до информацията и документите по сигналите се предоставя на служители от КЗЛД, чиито служебни задължения налагат този достъп за конкретен случай.

**(2)** Всички служители на КЗЛД, които по някакъв начин са получили достъп до информация или данни по конкретен сигнал, имат задължение за поверителност, опазване на личните данни и безпристрастност.

 **Чл. 8.** Служителите, определени за разглеждане на сигнала, имат задължение за поверителност и безпристрастност, а именно:

**1.** неразкриване на самоличността на сигнализиращото лице и на всяко друго лице, посочено в сигнала, като предприемат нужните мерки за ограничаване на достъпа до сигнала на неоправомощени лица;

**2.** неразгласяване на лични данни за сигнализиращото лице, станали известни в хода на изпълнение на служебните задължения при реализирането на посочените дейности;

**3.** неразкриване на обстоятелствата и твърденията, изложени в сигнала;

**4.** неразгласяване на лични данни и обстоятелства, посочени в сигнала, но касаещи други лица, различни от сигнализиращото лице;

**5.** обективност и безпристрастност при разглеждане на всеки конкретен сигнал;

**6.** опазване на всички писмени документи, предоставени/ изготвени при и/или по повод движението/разглеждането/препращането на сигнала, както и неразгласяване на съдържащата се в тях информация, констатации и предложения.

**7.** задължението за поверителност се разпростира и върху лицата, които имат данни за сигнала, независимо от техния характер и обстоятелствата, при които е станало узнаването.

**8.** недопускане на конфликт на интереси, предвид Закона за противодействие на корупцията.

**Чл. 9.** Служителите на дирекция КВПС и съответно определеният за деловодно обработване на сигнали по ЗЗЛПСПОИН служител подлежат на периодично обучение относно:

**1.** Въпросите на защитата на лицата, подаващи сигнали, съгласно ЗЗЛПСПОИН, както и Директива (ЕС) 2019/1937 на Европейския парламент и на Съвета от 23 октомври 2019 г. относно защитата на лицата, които подават сигнали за нарушения на правото на Съюза;

1. Защитата на личните данни

 **Документална сигурност**

 **Чл. 10.** **(1)** За изпълнение на функциите си на Централен орган за външно подаване на сигнали КЗЛД разработва и въвежда в експлоатация специализираната информационна система на комисията, определена за регистриране и работа със сигнали за нарушения („СИГНАЛ“).

 **(2)** Специализираната информационна система ебазирана на отделен сървър в изолирана среда, достъпвана единствено от служител от дирекция „Управление на ресурсите и административно-правно обслужване“, чиито служебни задължения включват деловодно обработване на постъпващите сигнали по ЗЗЛПСПОИН и свързаната с тях кореспонденция.

 **(3)** Осигурено е самостоятелно помещение в сградата на КЗЛД, където се обработват деловодно входяща и изходяща кореспонденция по сигнали по ЗЗЛПСПОИН

 **(4)** Обработването на лични данни на сигнализиращите лица и на другите физически лица, информация за които е налична в сигналите за нарушения, се извършва в съответствие с Регламент (ЕС) 2016/679, Закона за защита на личните данни и специалните изисквания на ЗЗЛПСПОИН.

**(5)** Не се събират лични данни, които явно не са от значение за разглеждане на конкретния сигнал, а ако бъдат случайно събрани, се заличават.

**(6)** Приета е специална политика за поверителност, приложима за разглеждане на сигнали по ЗЗЛПСПОИН, достъпна на: <https://www.cpdp.bg/?p=sub_rubric&aid=298>

 **Чл. 11.** В специализираната информационна система на комисията „СИГНАЛ”, са въведени следните функционалности, които да гарантират поверителност на обработваната информация:

**1.** Категориите лични данни, които по закон се събират в информационната система, са име, адрес, КЕП, както и другите данни, съгласно чл. 15, ал. 2 от ЗЗЛПСПОИН.

**2.** Системата е изградена на принципа „необходимост да се знае“ в съответствие в чл. 25 от Регламент (ЕС) 2016/679.

**3.** За неоторизирани служители (такива, чиито служебни задължения не налагат достъп до конкретен сигнал) е предвидено системата да маскира имената на сигнализиращите лица.

 **4.** В деловодните регистри не се показват адресите на сигнализиращите лица. Данните от КЕП се пазят в базата данни, но те не се визуализират никъде в системата, освен в подадения от лицето формуляр.

**Чл. 12.** **(1)** За осигуряването на документална сигурностеизградено отделно помещение за съхранение на сигнали и архивирането им, което е със специален пропускателен режим (достъпът до помещението е посредством код).

 **(2)** Помещението за съхранение на сигнали е оборудвано с метални шкафове (всеки от които е със собствено заключване), като такъв е осигурен за всеки един служител.

**(3)** Сигналите и приложените към тях материали, включително последваща документация, свързана с разглеждането им, се съхраняват на хартиен носител, в метални заключващи се шкафове, в специално обособеното помещение по ал. 1 в дирекция КВПС.

**(4)** Сигналите са организирани в отделни преписки по начин, който гарантира тяхната поверителност и сигурност.

**Информационна сигурност**

**Чл. 13.** **(1)** Мониторите на служителите на дирекция КВПС са с вградена система „Privacy mode“ (съдържанието на монитора е достъпно само за служителя, който го използва от своето работно място);

**(2)** На персоналните си компютри служителите на дирекция КВПС имат достъп до интернет и ограничения на USB портовете за сваляне и качване на информация от външни хардуерни устройства

**Срокове за съхранение на лични данни**

**Чл. 14.** Сигналите и приложените към тях материали, включително последващата документация, свързана с разглеждането им, се съхраняват от дирекция КВПС за срок от пет години след приключване на разглеждането на сигнала, освен при наличието на образувано наказателно, гражданско, трудово-правно и/или административно производство, във връзка с подадения сигнал.

1. **ЗАЩИТА НА ЛИЦАТА ПО ЧЛ. 5 ОТ ЗЗЛПСПОИН И МЕРКИ ЗА ПОДКРЕПА**

 **Чл. 15. (1)** При подадено искане за предоставяне на защита, във връзка с подаден сигнал в Комисията, в качеството й на централен орган за външно подаване на сигнали, служителите на дирекция КВПС извършват проверка на следните обстоятелства по отношение на сигнала:

* 1. Сигналът съдържа ли данните, посочени във формуляра за регистриране на сигнали.
	2. Подадено ли е искането от лице, попадащо сред категориите лица по чл. 5, ал. 2 от ЗЗЛПСПОИН;
	3. Попада ли в предметния обхват на чл. 3 от ЗЗЛПСПОИН сигналът, във връзка с който се отправя искането за защита, както и дали сигналът е достоверен, предвид разпоредбата на чл. 15, ал. 6 от същия нормативен акт.

**(2)** **Незабавно, но не по-късно в срок от 7 дни от получаването на сигнала,** сигнализиращото лице се уведомява с писмо за входящия регистрационен номер и УИН на сигнала, освен ако сигнализиращото лице изрично е поискало друго или служителят има основание да смята, че потвърждението за получаване на сигнала би изложило на риск защитата на самоличността на сигнализиращото лице. В писмото се посочва следния текст: ***„Контакт с дирекция КВПС по цитирания сигнал можe да се осъществи в писмена форма чрез имейл адрес: whistleblowing@cpdp.bg, чрез изпращане на писмо чрез Системата за сигурно електронно връчване, на място в деловодството на КЗЛД, находящо се в гр. София, ул. „проф. Цветан Лазаров“ № 2, или чрез иницииране на срещи със служителя, отговарящ за сигнала или негов заместник.“***

 **(3)** Сигнализиращото лице поради неразкриване на самоличността му, се уведомява, че може да ползва правна помощ като се прилага информация за мерките за защита, за мерките за подкрепа, както и за възможността за предоставяне на правна помощ от Националното бюро за правна помощ съгласно разпоредбите на ЗЗЛПСПОИН.

 **(4)** КЗЛД препраща сигнала до компетентния орган по чл. 20, ал. 1 от ЗЗЛПСПОИН, без да разкрива данни за лицето, подало сигнала. В случай, че за установяване истинността на твърдените в сигнала факти е необходимо да бъде разкрита самоличността на техния подател, КЗЛД може да направи това пред компетентния орган само след получаване на изрично писмено съгласие от подателя на сигнала. Сигнализиращото лице, поради неразкриване на самоличността му, се уведомява, че може да ползва правна помощ (прилага се информация за мерките за защита, както и за мерките за подкрепа, и предоставянето на правна помощ от Националното бюро за правна помощ, предвид разпоредбите на ЗЗЛПСПОИН).

 **(5)** Когато лицето, подаващо сигнал е заявило със свое изрично волеизявление при първоначалното подаване на сигнал по реда на ЗЗЛПСПОИН и/или на всеки по-късен етап от производството по разглеждане на сигнала, че желае да се ползва със защитата по този закон, се прилага реда по чл. 21, като се изпраща Писмо от Председателя на Комисията, с което се предоставя защита и възможността по негова лична преценка да представи Писмото за защита пред всеки съдебен и административен орган, включително и пред работодател.

**(6)** В случай, че сигналоподателят не желае разкриване на своята самоличност, а и компетентните органи за целите на извършване на своята проверка поискат от КЗЛД да разкрие самоличността на сигналоподателя, КЗЛД изпраща писмено запитване за разкриване на самоличността до сигналоподателя. Искане за разкриване на самоличност се прави само при изразена необходимост и за целите на проверката от страна на компетентните органи. КЗЛД изяснява в искането до лицето необходимостта от същото, като му разяснява неговите права и задължения, както и правото му да откаже разкриване на своята самоличност.

**(7)** В случаите по ал. 6, когато сигналоподателят откаже да предостави съгласие за разкриване на самоличността си, **КЗЛД уведомява съответния компетентен орган за това и че следва той да извърши действия в своите правомощия без идентификация на лицето, доколкото тези действия са възможни. В случай, че съответният компетентен орган уведоми Комисията, че е в обективна невъзможност да извърши последващи действия без разкриване на самоличността на сигнализиращото лице, от страна на КЗЛД се уведомява последното за това и изисква от сигналоподателят да потвърди, че не желае да се разкрива самоличността му.**

 **Чл. 16.** **(1)** В зависимост от етапа на производството и органа, пред който е поискана защита по реда на ЗЗЛПСПОИН, мерките за защита се прилагат, както следва:

**1.** В случай че защитата е поискана от КЗЛД, Комисията предоставя защитата.

**2.** При наличие на данни за престъпление, сигналът се препраща от КЗЛД на съответната прокуратура и мерките се предоставят от нея по реда на ЗЗЛПСПОИН, при наличие на правно основание за това и по нейна преценка.

**3.** При поискана защита в процеса на проверката пред компетентен орган по чл. 20, ал. 1 и в случаите по чл. 20, ал. 3 от ЗЗЛПСПОИН – този орган предоставя защитата, като уведомява за това КЗЛД.

**(2)** Когато е поискана защита при извършени ответни действия по чл. 33, ал. 1 от ЗЗЛПСПОИН, в резултат на което сигнализиращото лице ги оспори пред съд – предоставя се защита пред съд, при условие, че са изпълнени изискванията на ЗЗЛПСПОИН, респективно и изискванията на Закона за правната помощ (ЗПП). За това КЗЛД уведомява сигнализиращото лице.

**(3)** След извършване на проверка и установяване, че сигналът отговаря на изискванията за допустимост и достоверност, се предоставя защита, която е от момента на подаване на сигнала. Ако сигналът не отговаря на изискванията на ЗЗЛПСПОИН, на сигнализиращото лице не се предоставя защита, а производството по сигнала се прекратява, за което се уведомява съответното лице.

 **Чл. 17.** В случай че сигналът не съдържа данните по чл. 15, ал. 1, т. 1 от настоящите правила на сигнализиращото лице се изпраща писмо за отстраняване на допуснатите нередовности в 7-дневен срок от получаване на сигнала.

 **Чл. 18.** В случай че нередовностите не бъдат отстранени в този срок, сигналът, заедно с искането за защита и приложенията към него, се връща на сигнализиращото лице.

 **Чл. 19.** В срока по чл. 17 се извършва проверката по чл. 15, ал. 1, т. 2 – 3 от настоящите правила.

 **Чл. 20.** Освен уведомяване на сигнализиращото лице по чл. 15, ал. 2 от настоящите правила,служителят, отговарящ за разглеждането на сигнала поддържа непрекъсната връзка със сигналоподателя и с компетентния орган, натоварен с извършването на проверката.

 **Чл. 21.** Искането за защита, ведно със сигнала се разглежда на закрито заседание от КЗЛД, на базата на доклад от директора на дирекция КВПС, който съдържа предложения за последващи действия по сигнала. КЗЛД се произнася с решение по искането за защита. В този случай председателят на КЗЛД изпраща писмо на сигнализиращото лице, с което му се предоставя защита и възможността по негова лична преценка да го използва пред всеки съдебен и административен орган, включително и пред работодател.

 **Чл. 22.** При наличие на подадена жалба до обществения защитник срещу КЗЛД по реда на чл. 30, ал. 3 от ЗЗЛПСПОИН, се предоставя на омбудсмана или упълномощено от него лице, при поискване, достъп до конкретно посочен сигнал и свързаната с него документация.

 **Чл. 23.** При подадено искане за предоставяне на защита във връзка с публично оповестена информация за нарушения, служителите на дирекция КВПС извършват проверка на обстоятелствата по чл. 15, ал. 1, т. 1 – 3 от настоящите правила, на базата на предоставената с искането за защита информация.

 **Чл. 24.** **(1)** В случай, че искането за предоставяне на защита не съдържа данните по чл. 15, ал. 1, т. 1 от настоящите правила, на сигнализиращото лице се изпраща писмо за отстраняване на допуснатите нередовности в 7-дневен срок от получаване на сигнала.

(2) В случай че нередовностите не бъдат отстранени в този срок, искането за защита и приложенията към него се връщат на сигнализиращото лице.

(3) В срока по ал. 1 се извършва проверка по чл. 15, ал. 1, т. 2 и 3 от настоящите правила, както и такава заустановяване, че публично оповестената информация отговаря на изискванията за допустимост и достоверност и по реда на чл. 21се предоставя защитамомента на подаване на сигнала.

(4) При условие, че сигналът не отговаря на изискванията на ЗЗЛПСПОИН, на лицето не се предоставя защита, за което същото се уведомява.

 **Чл. 25.** Комисия за защита на личните данни предоставя мерки за подкрепа на лицата по чл. 5 от ЗЗЛПСПОИН, изразяващи се в:

* 1. На интернет страницата на КЗЛД, в раздела за ЗЗЛПСПОИН се създава подраздел „Мерки за подкрепа“, в който се включва изчерпателна и лесно достъпна информация и съвети за лицата по чл. 5 от ЗЗЛПСПОИН относно:
	2. Временните мерки – чл. 34а от ЗЗЛПСПОИН;
	3. Освобождаване от отговорност – чл. 36 от ЗЗЛПСПОИН;
	4. Вреди, причинени на частноправни субекти – чл. 37 от ЗЗЛПСПОИН;
	5. Възможност за прекратяване на съдебно производство – чл. 38 от ЗЗЛПСПОИН;
	6. Защита на засегнатите лица – чл. 39 от ЗЗЛПСПОИН;
	7. Възможността за оказване на помощ пред всеки орган, необходима за защита на лицата по чл. 5 от ЗЗЛПСПОИН срещу ответни действия, включително чрез надлежно съобщаване на факта, че имат право на защита по ЗЗЛПСПОИН.
1. На интернет страницата на КЗЛД, в раздела за ЗЗЛПСПОИН се създава подраздел за разяснения и механизма за защита и подкрепа на сигналоподателя чрез наличие на пътна карта във формат .pdf.
2. В писмото до сигнализиращото лице, с което се предоставя информация за регистрационния номер и уникалния идентификационен номер (УИН) на сигнала, се съобщава и за – мерките за защита, мерките за подкрепа, както и за начините за получаване на правна помощ от Националното бюро за правна помощ.
3. В рамките на работното време, всяко лице по чл. 5 от ЗЗЛПСПОИН, както и всеки гражданин, имат право на получат при лична среща със служител на дирекция КВПС изчерпателна, независимо, безплатна и достъпна информация и съвети, които се предоставят индивидуално и поверително относно процедурите и мерките за защита по т. 1. За предоставянето на информацията и съветите се съставя докладна записка от служителя/те от дирекция КВПС, присъствал/и на срещана, в която се описва предмета на срещата и дадената консултация и се регистрира в системата „Сигнал“. В докладната записка не следва да има лични данни и информация за консултираното лице.
4. На интернет страницата на КЗЛД в раздела за ЗЗЛПСПОИН се съставя подраздел „Национално бюро за правна помощ“, в който се включва какви са условията и начините за оказване на подкрепа по реда на ЗЗЛПСПОИН.
5. **ОБХВАТ**

**Чл. 26.** По смисъла на настоящите правила се разглеждат сигнали, които са подадени по външен канал от лица, посочени в чл. 5 от ЗЗЛПСПОИН и съдържат информация за нарушения на българското законодателство или на актове на Европейския съюз, които застрашават или увреждат обществения интерес, и тези нарушения попадат в приложното поле на чл. 3 от ЗЗЛПСПОИН.

1. **ПОДАВАНЕ НА СИГНАЛ ПО ВЪНШЕН КАНАЛ**

**Чл. 27.** Сигналът до КЗЛД може да бъде подаден писмено или устно чрез един от начините, посочени в чл. 30 и чл. 31 от настоящите правила.

**Чл. 28. (1)** Писмен сигнал може да бъде подаден:

**1.** Лично на хартиен носител в специално създаденото за целта деловодство на КЗЛД на адрес: гр. София 1592, бул. „Проф. Цветан Лазаров“ № 2;

**2.** С писмо на адрес: гр. София 1592, бул. „Проф. Цветан Лазаров“ № 2, Комисия за защита на личните данни;

**3.** По факс – 02/915 35 25;

**4.** На електронната поща **whistleblowing@cpdp.bg**като електронен документ, подписан с квалифициран електронен подпис (КЕП);

**5.** Чрез Системата за сигурно електронно връчване (ССЕВ), поддържана от Министерство на електронното управление.

**(2)** Писмен сигнал се подава чрез попълване на формуляр по образец, утвърден от КЗЛД, публикуван на интернет страницата на комисията – <https://www.cpdp.bg>[,](https://www.cpdp.bg/index.php?p=sub_rubric&aid=282) който съдържа най-малко следните данни:

1. трите имена, адрес и телефон на подателя, както и електронен адрес, ако има такъв;
2. имената на лицето, срещу което се подава сигналът, и неговата месторабота, ако сигналът се подава срещу конкретни лица и те са известни;
3. конкретни данни за нарушение или за реална опасност такова да бъде извършено, място и период на извършване на нарушението, ако такова е извършено, описание на деянието или обстановката и други обстоятелства, доколкото такива са известни на сигнализиращото лице;
4. дата на подаване на сигнала;
5. подпис, електронен подпис или друга идентификация на подателя.

**(3)** При получен в КЗЛД писмен сигнал във форма, различна от утвърдения формуляр, служителят, отговарящ за разглеждане на сигнали, прилага този сигнал към формуляра, като вписва в него своите данни и наличната в сигнала информация.

**Чл. 29. (1)** Устно подаване на сигнал може да се осъществи по телефон, а по искане на сигнализиращото лице – чрез лична среща в уговорен между страните подходящ срок в рамките на установеното работното време на КЗЛД.

**(2)** Устното подаване на сигнал чрез лична среща се извършва в отделено от общото деловодство специално обособено помещение в КЗЛД – „Приемна“, находяща се на етаж 1 (първи). В определеното за тази цел помещение е недопустимо извършването на видеонаблюдение, вкл. видео и/или звукозапис.

**(3)** Устният сигнал се документира чрез попълване на формуляр от служител в дирекция КВПС, който предлага на подаващия сигнала да го провери, коригира и одобри, като го подпише. При изрично съгласие на лицето, подаващо сигнала, устният сигнал, подаден чрез телефонна линия или друга система за гласови съобщения или чрез лична среща, може да бъде документиран и посредством запис на траен носител, позволяващ неговото извличане. При отказ на подаващия сигнала да го подпише, служителят, приел сигнала, го подписва и отбелязва отказа на съответното място във формуляра.

**Чл. 30.** Към сигнала могат да се приложат всякакъв вид източници на информация, подкрепящи изложените в него твърдения, и/или позоваване на документи, в т.ч. посочване на данни за лица, които биха могли да потвърдят съобщените данни или да предоставят допълнителна информация.

1. **ПРИЕМАНЕ И РЕГИСТРИРАНЕ НА СИГНАЛИ**

**Чл. 31. (1)** Приемането на писмен сигнал се извършва, както следва:

1. при подаден сигнал лично на хартиен носител в деловодството на КЗЛД или с писмо на адреса на КЗЛД - от служител от деловодството, определен за работа със специализираната информационна система на КЗЛД „Сигнал“, която система е предназначена за регистриране и работа със сигнали за нарушения. Сигналът се препраща незабавно в дирекция КВПС.
2. при подаден сигнал чрез Системата за сигурно електронно връчване (ССЕВ) - от служители, обслужващи ССЕВ;
3. при подаден сигнал по факс - от служител от деловодството, определен за работа със специализираната информационна система на КЗЛД „Сигнал“
4. при подаден сигнал по електронната поща **whistleblowing@cpdp.bg**– от служителите, определени да имат достъп до електронната поща.

**(2)** Приемането на устен сигнал се извършва от служители на дирекция КВПС, в съответствие с чл. 31, ал. 3 от настоящите правила.

**Чл. 32.** Писмени сигнали, подадени чрез външен канал пред друг орган, препратени по компетентност в КЗЛД, се приемат по реда на чл. 33, ал. 1.

**Чл. 33. (1)** Постъпилият сигнал по канал за външно подаване на сигнали се завежда с идентификатор – обозначение КВПС, пореден номер и дата на подаване в нарочен специално създаден деловоден регистър, извън деловодната система на КЗЛД.

**(2)** Всички входящи и изходящи документи, касаещи вече заведен сигнал, се завеждат в деловодния регистър под същия входящ номер с пореден индекс и дата.

**(3)** Специално създаденият деловоден регистър по ал. 1 се завежда от определен служител на дирекция „КВПС“ в Комисията за защита на личните данни.

**(4)** Обстоятелството за неразкриване на самоличността на сигнализиращото или на засегнатото лице се документират в декларация, попълнена и подписана от служителя, който приема и обработва сигнала. Обстоятелството по изречение първо е в случай че сигнал, постъпил по реда на ЗЗЛПСПОИН, се получи по начина, различен от посочените в чл. 33, ал. 1 или от служители, различни от определените, отговарящи за разглеждане на сигнала.

**(5)** Декларацията по ал. 4 е неразделна част от преписката по сигнала.

**Чл. 34. (1)** При генериране на УИН се вписват следните данни:

**-** Наименование КЗЛД и БУЛСТАТ 130961721;

**-** Идентификационни данни на служителя, отговарящ за разглеждането на сигнала;

- Предмет на сигнала (съответните области, предвидени в чл. 3, ал. 1 и ал. 2 от ЗЗЛПСПОИН);

- Начин на получаване на сигнала (писмено или устно).

**(2)** Генерираният УИН се вписва във формуляра за регистриране на сигнала и цялата преписка се предоставя на директора на дирекция КВПС.

**Чл. 35. (1)** След стартирането на специализираната информационна система „Сигнал“, разпределението на постъпващите по външния канал сигнали в КЗЛД между експертите в дирекция КВПС се извършва автоматично на случаен принцип.

**(2)** При извършване на преразпределение на сигнали на служител, който напуска дирекция КВПС, се преразпределя преписката на случаен принцип чрез теглене на жребий в присъствие на служителите от дирекцията, за което се съставя протокол по образец – Приложение № 1, неразделна част от настоящите правила.

Протоколът се изготвя в два екземпляра и се подписва от служителите, участвали в случайното преразпределение. Единият екземпляр от протокола се прилага към преписка по сигнала, а другият се класира в нарочен регистър по ал. 3.

**(3)** Директорът на дирекция КВПС води регистър на хартиен носител (под формата на класьор), в който хронологично се подреждат всички протоколи за случайно преразпределение на сигналите по ал. 2.

**Чл. 36. (1)** След разпределянето на преписката по чл. 37, директорът на дирекция КВПС я предоставя лично на служителя, определен за разглеждане на сигнала.

**(2)** Служителят се запознава с постъпилия сигнал и извършва преценка за наличие на конфликт на интереси по смисъла на Закона за противодействие на корупцията. Ако в хода на разглеждането на сигнала ad hoc възникне конфликт на интереси по смисъла на Закона за противодействие на корупцията, съответния служител уведомява прекия си ръководител и си прави самоотвод, като се прилага ал. 3.

**(3)** При наличие на конфликт на интереси или други обстоятелства, посочени в ал. 4 от настоящия член, които могат да повлияят върху безпристрастното и обективно изпълнение на задълженията по разглеждане на сигнала, служителят е длъжен незабавно да направи самоотвод, като попълни и подпише Уведомление за самоотвод по образец – Приложение № 2 към настоящите правила.

**(4)** Ако постъпи сигнал/информация или служебно се установи, че съответния служител е в конфликт на интереси при разглеждането на конкретен сигнал, се прилага разпоредбата на § 2 от Допълнителните разпоредби на Закона за противодействие на корупцията.

**(5)** При направен самоотвод, директорът на дирекция КВПС извършва ново разпределение на преписката по реда на чл. 37 от настоящите правила.

**(6)** Правилата на ал. 3 се прилагат и по отношение на директора на дирекция КВПС, който при наличие наконфликт на интереси или други обстоятелства, които могат да повлияят върху безпристрастното и обективно изпълнение на задълженията по разглеждане на сигнала е длъжен незабавно да направи самоотвод, като попълни и подпише Уведомление за самоотвод по образец – Приложение № 2 към настоящите правила. В този случай от името на директора на дирекцията се подготвя доклад до председателя на КЗЛД, който в качеството си на орган по назначаването определя главния секретар на КЗЛД да замести директора на дирекция за конкретния случай. При условие, че главният секретар е също в условия на конфликт на интереси, предвид настоящата разпоредба, председателят на КЗЛД определя друг служител, който да замести главния секретар.

**(7)** При наличие на обстоятелства, които водят до несъвместимост, поради съвместяване на функциите „служител, определен за разглеждане“ на сигнала и „ръководител на звеното за външно подаване на сигнали“ по смисъла на ЗЗЛПСПОИН, съответния служител е длъжен незабавно да си направи самоотвод, като подпише Уведомление за самоотвод по образец – Приложение № 2 към настоящите правила. В тези случаи се прилага реда по ал. 6 относно заместването на директора на КВПС.

**Чл. 37.** **(1)** Служителят, определен за разглеждане на сигнала поддържа информацията по сигнала в регистъра, съгласно раздел XI, като попълва наличната към момента на подаване на сигнала информация.

**(2)** Служителят попълва поетапно в регистъра информацията за обстоятелства, които не са известни към датата на подаване на сигнала и други допълнителни обстоятелства, съобразно постъпилата информация в хода на разглеждането му.

**V. ПРОВЕРКА ЗА РЕДОВНОСТ, ДОПУСТИМОСТ, ДОСТОВЕРНОСТ И ПРАВДОПОДОБНОСТ**

**Чл. 38. (1)** В 7-дневен срок от получаване на сигнала служителят, отговарящ за разглеждането на сигнала (наричан по-нататък СОРС), проверява сигнала по отношение на неговата редовност, допустимост, достоверност и правдоподобност.

**(2)** При извършване на проверката за редовност СОРС проверява наличието на:

**1.** минималните индивидуализиращи данни за сигнализиращото лице, а именно: трите имена, адрес и телефон на подателя (чл. 15, ал. 2, т. 1 от ЗЗЛПСПОИН);

**2.** минималните индивидуализиращи данни за лицето, срещу което се подава сигналът, а именно: неговите имена и месторабота, с цел идентифициране на задължения субект, в чиято структура е извършено твърдяното нарушение (аргумент от чл. 15, ал. 2, т. 2 от ЗЗЛПСПОИН) или данни за юридическото лице, срещу което е подаден сигналът (§1, т. 5 от ЗЗЛПСПОИН);

**3.** подпис, освен ако сигналът е подаден устно и лицето е отказало да го подпише при покана от служителя на КЗЛД (аргумент от чл. 9, т. 1 от ЗЗЛПСПОИН);

**4.** попълнен формуляр за регистриране на сигнал, утвърден с решение на КЗЛД. В случай че е подаден писмен сигнал, без да е попълнен формуляр, се прилага чл. 30, ал. 4 от настоящите правила.

**(3)** При извършване на проверката за допустимост СОРС проверява:

**1.** дали сигналът се отнася до нарушение, което попада в предметния обхват на чл. 3 от ЗЗЛПСПОИН;

**2.** дали сигналът не се отнася до нарушение, което попада в изключенията по чл. 4 от ЗЗЛПСПОИН;

**3.** качеството на сигнализиращото лице – дали лицето попада в обхвата на чл. 5, ал. 2 от ЗЗЛПСПОИН. С оглед осигуряване на защитата по ЗЗЛПСПОИН, при подаден сигнал от физическо лице, представляващо юридическо лице, следва да се изследва - в какво качество физическото лице подава сигнала – в качеството на съдружник, акционер, едноличен собственик на капитала, член на управителен или контролен орган на търговско дружество, член на одитния комитет на предприятие – предвид чл. 5, ал. 2, т. 4 от ЗЗЛПСПОИН или като представляващ юридическото лице (управител, изпълнителен директор или друг вид търговско представителство).

**4.** качеството на засегнатото лице по смисъла на § 1, т. 5 от ЗЗЛПСПОИН, с оглед предметния обхват на чл. 3 от ЗЗЛПСПОИН (за изясняването на този въпрос се прави справка в публични регистри);

**5.** наличието на работен контекст по смисъла на § 1, т. 4 от ЗЗЛПСПОИН;

**6.** наличието на конкретни данни за нарушение или за реална опасност, че такова може да бъде извършено, както и на данни за датата или периода на извършване на твърдяното нарушение (по аргумент от чл. 15, ал. 2, т. 3 от ЗЗЛПСПОИН).

**(4)** При извършване на проверка за достоверност и правдоподобност СОРС проверява наличието на очевидно неверни или заблуждаващи твърдения за факти по смисъла на чл. 15, ал. 6, изр. второ от ЗЗЛПСПОИН, както следва:

* 1. СОРС в законоустановения 7-дневен срок извършва общ преглед за достоверност на информацията, като проверява твърдения период от сигналоподателя за извършено нарушение дали отговаря на приложената към сигнала документация, както и прави проверка в интернет пространството (ако е налична информация). За извършената проверка за достоверност в интернет пространството СОРС съставя протокол от извършената проверка;
	2. СОРС в цитирания по т. 1 по-горе срок, извършва проверка по отношение на достоверността и правдоподобността във всички налични информационни портали и регистри, като например регистър на Национална база данни население, Търговски регистър, Регистър Булстат, регистри на Министерство на вътрешните работи и други. Осъществява се проверка и в други достъпни регистри. При наличие на несъответствие между твърденията на сигналоподателя и достъпната информация от електронните регистри, СОРС приема информацията за недостоверността и неправдоподобна, респективно сигнала за недостоверен и неправдоподобен. В тези случаи СОРС може да осъществи комуникация със засегнатото лице, в рамките на която изяснява изнесените твърдения в сигнала (аргумент от чл. 23, ал. 2, във вр. с чл. 16, т. 8 – 10 от ЗЗЛПСПОИН), за което се изготвя протокол.
	3. При подаване на сигнал чрез пълномощник, с оглед на достоверността, съответния СОРС трябва да извърши проверка - да установи контакт с лицето, от чието име се твърди, че се подава сигналът с оглед удостоверяване на факта, че реално сигналът се подава чрез конкретния пълномощник, за което се съставя протокол. Пълномощникът (на сигнализиращото лице по чл. 5 ЗЗЛПСПОИН) при подаване на сигнал по реда на ЗЗЛПСПОИН, следва да предостави пълномощно в оригинал, за което не е необходима нотариална заверка. Пълномощното следва да бъде подписано собственоръчно от упълномощителя, независимо дали е изготвено ръкописно или печатно. Минималното съдържание на пълномощното е както следва:
* Три имена на сигнализиращото лице по чл. 5, ал. 2 от ЗЗЛПСПОИН (упълномощителя), ЕГН, настоящ адрес и телефон за контакт;
* Три имена на пълномощника, ЕГН, настоящ адрес и телефон за контакт;
* Дата на съставяне и подпис на упълномощителя
	1. Съдържанието на пълномощното по т. 3 следва да включва гореизброените минимални изисквания относно упълномощителя и пълномощника, както и да посочва за какви дейности по смисъла на ЗЗЛПСПОИН се отнася, т.е. дали пълномощника следва да получава вместо упълномощителя, дали има пълна представителна власт и т.н.
	2. Подаването на сигнал чрез пълномощник по т. 3 не означава, че сигналът не трябва да съдържа всички изискуеми данни, съгласно ЗЗЛПСПОИН.
	3. Когато пълномощното по т. 3, се подава от пълномощник – адвокат, то е необходимо да се предостави пълномощното. В тези случаи, СОРС прави служебна проверка в регистъра на съответната адвокатска колегия, вкл. и дали посоченият адвокатски номер в регистъра отговаря на посочения в пълномощното, в случай, че е посочено.

**(5)** След извършената проверка по ал. 4 от страна на СОРС, последният приема подадения сигнал за достоверен и правдоподобен, когато към сигнала са налични толкова и такива данни, които анализирани в своята съвкупност водят до извода, че има вероятност да е извършено твърдяното нарушение в предметния обхват на чл. 3 от ЗЗЛПСПОИН.

**Чл. 39.** **(1)** След извършване на проверките по чл. 38, СОРС изпраща до подателя писмено потвърждение, с което го уведомява за УИН на сигнала и изисква информация относно наличието на проверка по същия сигнал от друг орган, и при необходимост изисква от него информацията по ал. 2 и/или ал. 3. Всички действия по тази алинея се извършват в 7-дневен срок от постъпване на сигнала в КЗЛД.

**(2)** Когато сигналът не отговаря на изискванията по чл. 40, ал. 2, СОРС изпраща на подателя писмено искане в 7-дневен срок да отстрани допуснатите нередовности и/или да предостави допълнителна информация (чл. 15, ал. 5 от закона).

**(3)** Когато сигналът не отговаря на изискванията по чл. 40, ал. 4, СОРС изпраща на подателя писмено указание за поправка на твърденията в 7-дневен срок и за отговорността, която той носи за набеждаване (чл. 15, ал. 6 от закона).

**(4)** Когато сигналът не попада в обхвата на ЗЗЛПСПОИН и/или неговото съдържание не дава основания да се приеме за правдоподобен, сигналът не се разглежда. В този случай СОРС, въз основа на констатациите си уведомява директора на дирекция КВПС. Директор дирекция КВПС, изготвя доклад до КЗЛД с описание на информацията, съдържаща се в сигнала, основанията за недопустимост и/или неправдоподобност на сигнала и предложение до КЗЛД за оставяне на сигнала без разглеждане.

**(5)** Когато нередовностите и/или установените неверни или заблуждаващи твърдения не бъдат отстранени в срока по ал. 2 и 3, сигналът заедно с приложенията към него се връща на сигнализиращото лице (чл. 15, ал. 5 от закона). В този случай СОРС, въз основа на констатациите си уведомява директора на дирекция КВПС. Директор дирекция КВПС, изготвя доклад до КЗЛД с описание на информацията, съдържаща се в сигнала, констатираните нередовности и/или установените неверни или заблуждаващи твърдения, предприетите действия от КЗЛД по отстраняване на нередовностите и предложение до КЗЛД за връщане на сигнала до сигнализиращото лице.

**(6)** В хода на цялата проверка по постъпилия сигнал, при осъществяване на разговор (по телефона или лична среща на място в КЗЛД) със сигнализиращото лице,СОРС изготвя протокол от проведения разговор, в който се посочва съдържанието на разговора. Разговорът се провежда в присъствието на директора на дирекция КВПС или заместващото го лице (в случай на отсъствие), като протокола се подписва от СОРС и директора на дирекция КВПС или заместващото го лице.

**(7)** Протокол по ал. 6 се изготвя и в случай на констатиране на факти и обстоятелства – например изнесена информация в интернет пространството – като към протокола се прилага и разпечатка от съответната информация.

**Чл. 40.** **(1)** Преди да бъде изпратен на компетентния орган по чл. 20, ал. 1 от ЗЗЛПСПОИН, в срока по чл. 41, ал. 1 СОРС извършва заличаване на данните на сигнализиращото лице и/или информация в сигнала, от която може пряко или непряко да се узнае неговата самоличност. Самоличността на сигнализиращото лице се разкрива само при наличие на основанията, посочени в чл. 20, ал. 2 и ал. 3 и чл. 31, ал. 5 от ЗЗЛПСПОИН пред съответните посочени компетентни органи за разглеждане на сигнала.

 **(2)** Производството по сигнала се прекратява и при оттеглянето му, когато:

**а)** сигналоподателят заяви документирано по реда на чл. 31, ал. 3 в разговор със СОРС отказ от посочените в сигнала твърдения и/или

**б)** сигналоподателят писмено заяви свое волеизявление за отказ от посочените в сигнала твърдения.

 **(3)** В хипотезите на ал. 2, СОРС уведомява директора на дирекция КВПС. Въз основа на констатациите на СОРС, от името на директора на дирекция КВПС се изготвя доклад и проект на решение до КЗЛД с описание на информацията, съдържаща се в сигнала, основанията за прекратяване на сигнала на основание отказът на сигналоподателя и предложение до КЗЛД за оставяне на сигнала , който да не се разглежда по същество.

**(4)** Протоколът от проведения разговор по ал. 2, б. „а“ се изготвя от СОРС, в който протокол се посочва съдържанието на разговора. Разговорът се провежда в присъствието на директора на дирекция КВПС или заместващото го лице (в случай на отсъствие), като протокола се подписва от СОРС и директора на дирекция КВПС или заместващото го лице.

**Чл. 41. (1)** В хипотезите на чл. 41, ал. 2 и 3 от настоящите правила, Комисията прекратява проверката на основание чл. 15, ал. 5 или ал. 6 от ЗЗЛПСПОИН.

**(2)** В хипотезата на чл. 42, ал. 2от настоящите правила, Комисията прекратява проверката на основание чл. 15, ал. 5 от ЗЗЛПСПОИН, във връзка с чл. 27, ал. 2, т. 5 от АПК.

**(3)** В случаите поал. 1 и ал. 2 от настоящата разпоредба, Комисията се произнася с мотивирани решения.

 **(4)** Решенията по ал. 3 се съставят в 2 (два) еднообразни екземпляра, като един се прилага към преписката по сигнала и един се съобщава на сигнализиращото лице. Съобщението за решението до сигнализиращото лице се изпраща от СОРС.

**(5)** Решенията на Комисията по ал. 2, съдържат в себе си информация по отношение за начина, срока и компетентния орган за тяхното обжалване.

**VI. ПРЕПРАЩАНЕ НА СИГНАЛА НА КОМПЕТЕНТНИТЕ ЗА РАЗГЛЕЖДАНЕТО МУ ОРГАНИ**

**Чл. 42.** **(1)** Комисията препраща сигнала незабавно, но не по-късно от 7 дни от получаване на получаване на сигнал от сигнализиращото лице, до органа, компетентен по предмета на сигнала, съгласно чл. 20, ал. 1 от ЗЗЛПСПОИН.

**(2)** КЗЛД препраща сигнала до компетентния орган като копие, в което заличава данните за лицето, подало сигнала и всяка информацията в сигнала, от която може пряко или непряко да се узнае неговата самоличност.

**(3)** При препращане на сигнала КЗЛД указва на компетентния орган срок, в който да уведоми Комисията за предприетите по сигнала действия и дали има необходимост от удължаване на срока на основание чл. 26, ал. 1 от ЗЗЛПСПОИН.

**(4)** КЗЛД уведомява писмено сигнализиращото лице в7-дневен срок от постъпването на сигнала, за препращане на сигнала до компетентните за разглеждането му органи.

**(5)** В случай че органът по ал. 5 изрази становище, че не е компетентен по препратения сигнал, същият се връща на КЗЛД, като се изпраща на друг компетентен орган по чл. 20 от ЗЗЛПСПОИН незабавно, но не по-късно от 7 дни от получаването му.

**(6)** В срока по ал. 6сигнализиращото лице се уведомява за препращането.

**(7)** КЗЛД, с оглед спазване на предвидените в ЗЗЛПСПОИН срокове и задължения и предвид ефективността на взаимодействието с контролните органи, поддържа непрекъснат контакт с тях и съставя списък с имената, телефоните, електронните адреси на служителите от съответните институции, които са определени да отговарят за разглеждането на сигнали по реда на ЗЗЛПСПОИН.

**Чл. 43.** **(1)** Когато сигналът съобщава за нарушения, извършени от лица, заемащи публични длъжности по смисъла на чл. 6 от Закона за противодействие на корупцията, дирекция КВПС го докладва незабавно на КЗЛД и се изпраща за проверка на Комисията за противодействие на корупцията.

**(2)** В случаите по ал. 1, дирекция КВПС изпраща сигнала в оригинал на Комисия за противодействие на корупцията, без да е необходимо заявление за разкриване на самоличността му и без да заличава данни и информация в сигнала, от която може пряко или непряко да се узнае неговата самоличност. В преписката по сигнала дирекция КВПС съхранява заверено за вярност копие от сигнала.

**(3)** В7-дневен срок КЗЛД уведомява писмено сигнализиращото лице за изпращане на сигнала за проверка на Комисия за противодействие на корупцията.

**Чл. 44.** **(1)** Когато в КЗЛД постъпи сигнал, който се регистрира и се установи, че засегнатото лице попада в кръга на лица, заемащи публични длъжности по смисъла на ЗПК и в т.ч. чл. 6 от последния:

**1.** дирекция КВПС, след като установи по безспорен начин, че се касае за лице, попадащо в обхвата на чл. 6, ал. 1 от ЗПК, докладва незабавно на КЗЛД сигнала и обстоятелството за заемаща публична длъжност по смисъла на ЗПК

**2.** Комисията, препраща незабавно сигнала на КПК с цел предприемане на по-нататъшни действия от последната (арг. чл. 20, ал. 3 от ЗЗЛПСПОИН).

**(2)** В случай, че сигналът съдържа данни за извършени нарушения от председателя на КЗЛД, директорът на дирекция КВПС незабавно го изпраща за проверка на Комисията за противодействие на корупцията, предвид разпоредбата на чл. 20, ал. 3 от ЗЗЛПСПОИН. Сигналът се прекратява в КЗЛД. Постъпили сигнали за нарушения от другите членове на КЗЛД, се разглеждат по общия ред.

**(3)** При постъпил сигнал за евентуално извършени престъпления от страна на председателя или друг член на КЗЛД, директорът на дирекция КВПС докладва сигнала незабавно на КЗЛД, след което го изпраща за проверка на съответната компетентна прокуратура. Сигналът се прекратява в КЗЛД.

**Чл. 45.** **(1)** Когато сигналът се отнася само за нарушения, които не попадат в предметния обхват на чл. 3 от ЗЗЛПСПОИН, сигналът се препраща на компетентния орган по чл. 112 от АПК без да се заличават данните за сигнализиращото лице (*по аргумент на противното от чл. 6, ал.1, т.2 от* ЗЗЛПСПОИН).

**(2)** Когато сигналът се отнася само за нарушения, които попадат в предметния обхват на чл. 19, ал. 3 от ЗЗЛПСПОИН, сигналът се препраща на Дирекция „Правни производства и надзор“ в КЗЛД без да се заличават данните за сигнализиращото лице.

**(3)** Когато сигналът се отнася както за нарушения, попадащи в предметния обхват на чл. 3 от ЗЗЛПСПОИН, така и за нарушения по ал.1 и 2 от настоящите правила, сигналът се препраща на компетентния орган по чл. 112 от АПК или на Дирекция „Правни производства и надзор“ в КЗЛД само в частта, която се отнася до съответното нарушение, след заличаване на данните позволяващи да бъде идентифициран подателя на сигнала, освен при заявление за разкриване на неговата самоличност по чл. 20, ал. 2, предл. второ от ЗЗЛПСПОИН.

**(4)** В случай на разглеждане на сигнал или част от сигнал по реда на чл. 19, ал.3 от ЗЗЛПСПОИН, се прилага Раздел IX от настоящите правила.

**Чл. 46. (1)** Всички факти и обстоятелства по постъпилия сигнал се изясняват от СОРС в срок от 2 месеца от регистриране на сигнала.

**(2)** Ако в рамките на предоставения срок, компетентния орган по чл. 20, ал. 1 от ЗЗЛПСПОИН, на който е препратен сигнал, не предостави в КЗЛД информация за предприетите действия по сигнала, Комисията изпраща до компетентния орган напомнително писмо с искане за незабавно предоставяне на информация.

 **(3)** В случай, че въпреки предприетите действия от страна на СОРС и КЗЛД 2-месечният срок по ал. 1, но не по-късно от изтичане на тримесечния срок по чл. 26, ал. 1 от ЗЗЛПСПОИН, се окаже недостатъчен за изясняване на всички факти и обстоятелства по сигнала, директорът на дирекция КВПС изготвя доклад до Комисията, в който обосновава необходимост от удължаване на срока за разглеждане на сигнала до 6 месеца от получаването му.

**(4)** При одобрение от КЗЛД на предложението в доклада, срокът за разглеждане на сигнала се удължава в съответствие с взетото решение, като сигнализиращото лице се уведомява своевременно.

1. **ОСОБЕНИ ПРАВИЛА ПРИ УСЛОВИЕ НА РАЗГЛЕДАН СИГНАЛ ОТ КОМПЕТЕНТНИЯ ОРГАН**

**Чл. 47 (1)** При постъпил в КЗЛД сигнал от лице, което на предходен етап е подало същия сигнал пред друг орган и за обстоятелството е уведомило КЗЛД, Комисията изисква информацията и документите от извършената от съответния орган проверка, включително и информация за предприетите действия за ограничаване на нарушението и резултатите от предприетите от него действия.

**(2)** При условие, че компетентния орган ал. 1 е наложил административни мерки, във връзка с проверката по подадения при него сигнал и за същите е уведомена КЗЛД, КЗЛД изисква информация от органа относно тяхното изпълнение и становище относно отстраняване на допуснатото нарушение, посредством изпълнените мерки,

**(3)** В случай че посредством изпълнението на приложените административни мерки не е отстранено допуснатото нарушение, КЗЛД дава указания за предприемане на последващи действия, които са задължителни за съответния орган.

**Чл. 48.** Предоставените на КЗЛД документи по чл. 49, ал. 1 се приобщават към преписката по сигнала.

**VIII. ПОСЛЕДВАЩИ ДЕЙСТВИЯ**

**Чл. 49. (1)** След изясняване на всички факти, обстоятелства и информация по постъпилия сигнал, но не по-късно от 3 месеца от регистрирането на сигнала или в надлежно обосновани случаи - 6 месеца, служителят, отговарящ за разглеждането на сигнала, изготвя доклад до директора на дирекция КВПС.

**(2)** Докладът по ал. 1 съдържа описание на информацията в сигнала, всички предприети действия по сигнала и окончателните резултати от проверката по сигнала.

**Чл. 50. (1)** На база на констатациите в доклада по чл. 51, директорът на дирекция КВПС изготвя доклад до КЗЛД, в който предлага на Комисията:

1. предприемане на конкретни мерки с цел преустановяване на нарушението в случаите, когато е констатирано такова;
2. изпращане на съдържащата се в сигнала информация на компетентните институции, органи, служби или агенции на Европейския съюз с цел последващо разследване, когато това е предвидено в актове на Европейския съюз; в тези случаи сигнализиращото лице се уведомява за препращането в 7-дневен срок;
3. сезиране на прокуратурата в случаите на данни за престъпление;
4. предприемане на мерки за защита на лицето, подало сигнала;
5. прекратяване на проверката:

**а)** когато нарушението, за което е подаден сигналът, е маловажен случай и не налага предприемането на допълнителни последващи действия; когато по отношение на нарушението предвидените в съответния закон срокове за образуване на административнонаказателно или наказателно производство са изтекли, съответно административнонаказателната или наказателната отговорност е погасена поради изтичане на предвидената в съответния закон давност; приключването не засяга други задължения или приложими процедури във връзка с нарушението, за което е подаден сигнал, нито защитата по този закон по отношение на вътрешното или външното подаване на сигнали;

**б)** по повтарящ се сигнал, който не съдържа нова информация от съществено значение за нарушение, по отношение на което вече има приключила проверка, освен ако нови правни или фактически обстоятелства не дават основание за предприемането на последващи действия;

**в)** с предприемане на действията по т. 1 - 4.

**(2)** Докладът до Комисията съдържа описание на информацията в сигнала, всички предприети действия по сигнала, окончателните резултати от проверката по сигнала и предложение за едно или няколко от посочените в ал. 1 последващи действия. Ако с доклада се предлага прекратяване на проверката по сигнала на някое от основанията по ал. 1, т. 5, б. „а“ и б. „б“, в него се излагат фактически мотиви за наличие на съответното основание.

**(3)** Към доклада по ал. 1 се прилагат проект на решение на КЗЛД и проект на доклад на Комисията за предприетите действия, предвид чл. 25, ал. 2 и чл. 26 от ЗЗЛПСПОИН.

**Чл. 51. (1)** Комисията разглежда доклада по чл. 52 в закрито заседание и се произнася с решение, с което одобрява или отхвърля предложените в доклада последващи действия. При отхвърляне на предложените в доклада последващи действия, Комисията взема решение за конкретните последващи действия по чл. 25, ал. 1 от ЗЗЛПСПОИН, които да бъдат извършени.

**(2)** В случай, че е налице хипотезата на ал. 1, изречение второ, директорът на дирекция КВПС, съвместно със служителя, който разглежда сигнала, извършват съответна корекция на проекта на решение на КЗЛД и проекта на доклад на Комисията за предприетите действия в срок, посочен от КЗЛД.

 **(3)** Решението на Комисията за прекратяване на сигнала по ал. 1 се съобщава на заинтересуваните лица в 7-дневен срок от приемането му от Комисията и подлежи на обжалване по реда на Административнопроцесуалния кодекс. Решението се съставя в три еднообразни екземпляра, като един се прилага към преписката по сигнала, един се съобщава на сигнализиращото лице и един се съобщава на засегнатото лице. Съобщението на решението до сигнализиращото лице се изпраща от СОРС, а съобщението на решението до засегнатото лице - от председателя на КЗЛД.

**(4)** В случаите, при които се прекратява проверката на основание чл. 25, ал. 1, т. 5, букви „а“ и „б“ от ЗЗЛПСПОИН Комисията изпраща мотивирано решение до сигнализиращото лице. Решението се съставя в три еднообразни екземпляра, от които единият се изпраща на сигнализиращото лице, а другия – на засегнатото лице.

**(5)** В случаите при които се прекратява проверката по сигнал, при условие на нередовност или недопустимост на сигнала по чл. 15, ал. 5 или 6 или при отказ на сигналоподателя по АПК, Комисията изпраща мотивирано решение до сигнализиращото лице. Решението се съставя в два еднообразни екземпляра, от които единият се изпраща на сигнализиращото лице.

**Чл. 52. (1)** Докладът на КЗЛД за предприетите действия по сигнала включва:

1. описание на информацията, съдържаща се в сигнала, без да се посочва името на сигнализиращото лице или други индивидуализиращи лицето лични данни в сигнала;
2. предприетите действия;
3. окончателните резултати от проверката по сигнала и
4. взетото решение за последващи действия по чл. 25, ал. 1 от ЗЗЛПСПОИН.

**(2)** Докладът на Комисията се съобщава незабавно на сигнализиращото лице и на засегнатото лице чрез служителя, отговарящ за разглеждане на сигнала в сроковете по чл. 26, ал. 1 от ЗЗЛПСПОИН – в срок не по-дълъг от три месеца, който в надлежно обосновани случаи, изискващи задълбочено разследване, може да бъде удължен до шест месеца. Докладът се съставя в три еднообразни екземпляра, като един се прилага към преписката по сигнала, един се съобщава на сигнализиращото лице и един се съобщава на засегнатото лице. Съобщението на доклада до сигнализиращото лице се изпраща от СОРС, а съобщението на доклада до засегнатото лице - от председателя на КЗЛД.

**IX. ПРОВЕРКА НА СИГНАЛ, ПОСТЪПИЛ ПО ВЪНШЕН КАНАЛ ЗА НАРУШЕНИЯ ПО ГЛАВА ЧЕТВЪРТА НА ЗЗЛПСПОИН „АДМИНИСТРАТИВНОНАКАЗАТЕЛНИ РАЗПОРЕДБИ “**

**Чл. 53.** **(1)** При постъпил сигнал за нарушения по Глава четвърта на ЗЗЛПСПОИН директорът на дирекция „КВПС“ подготвя проект на заповед на председателя на КЗЛД за извършване на проверка.

**(2)**  Заповедта по ал. 1 съдържа най-малко правното основание, предмета, обхвата, задачите на проверката и членовете на екипа, който ще я извърши; вкл. привличане на външен експерт (при необходимост).

**(3)** Заповедта по ал. 1 се завежда в специализираната система за документооборота „Сигнал“.

**Чл. 54.** **(1)** Планирането на проверката включва:

1. издаване на заповед за проверка – три оригинала;
2. разписване на функции и отговорности на членовете на екипа за проверка;
3. проучване на приложимата към конкретния случай нормативна уредба, както и действащите правила в съответния проверяван правен субект;
4. проучване на приложима към казуса практика – на КЗЛД, на други институции;
5. справки интернет страници;
6. телефонни разговори, които се протоколират;

 **7.** електронни съобщения;

 **8.** изискване на становище/становища;

 **9.** изпращане на уведомителни писма до проверявания правен субект, включително и по електронен път.

 **(2)** Извършените по ал. 1 действия се описват в доклада по чл. 60 за приключване на проверката.

**Чл. 55.** При извършване на проверка на място се извършва:

1. легитимиране на проверяващия екип със служебни карти;
2. легитимиране на представляващия съответния проверяван правен субект;

 **3.** връчване на заповедта на председателя на КЗЛД за извършване на проверката – връчва се оригинал на заповедта, като на екземпляра на проверяващия екип представляващия съответния проверяван правен субект или упълномощеното от него лице собственоръчно написва текст, че е получил копие от заповедта за проверка, датата, трите си имена и подпис (за юридическите лица – печат, при възможност); изясняване на факти и обстоятелства по отношение на получения сигнал, в зависимост от твърденията в получения сигнал;

 **4.** събиране на доказателства за всеки установен факт – документи на хартиен, електронен или друг носител;

 **5.** изготвяне на констативен протокол по време на проверката, екземпляр се връчва на съответния проверяван правен субект;

 **6.** изготвяне на приемо-предавателен протокол със заверени копия на документи и предоставени доказателства от съответния проверяван правен субект, екземпляр се връчва на съответния проверяван правен субект;

 **7.** указване на срок за предоставяне на допълнителни документи (при необходимост).

**Чл. 56.** Отказ от съдействие по време на проверката

1. участващите в проверката служители не следва да нарушават задължение на проверявания субект за опазване на професионална тайна или друго задължение за опазване на тайна, произтичащо от закон; в тези случаи съответния проверяван правен субект може да откаже предоставяне или достъп само до информацията, защитена като тайна;

 **2.** когато информацията съдържа данни, представляващи класифицирана информация, се прилага редът за достъп по ЗЗКИ, като в проверката участват служители със съответното ниво на достъп;

 **3.** при всички случаи на отказ от съдействие (неизпращане в указан срок на доказателства, документи, становища, отказ за осигуряване на достъп до помещенията и/или до информация, свързана с изграждането на канала за вътрешно подаване на сигнали и/или до други трайни носители на информация на екип за извършване на проверка на място и др.), това обстоятелство се отразява в констативен протокол, който се подписва от свидетели - членовете на проверяващия екип и при възможност и трети лица, в който се описват конкретните факти и обстоятелства – неявяване, недопускане да се съберат доказателства и др.;

 **4.** Отказ от съдействие се докладва на КЗЛД в качеството ѝ на Централен орган за външно подаване на сигнали.

 **Чл. 57.** Приключване на проверката на място

1. анализ на събраните в хода на проверката документи;
2. анализ на действащите правила, съотносими към разглеждания случай.

 **Чл. 58. (1)** Проверката приключва с изготвяне на доклад до КЗЛД от определения проверяващ екип, който включва за констатациите от проверката и, който се завежда в специализираната система „Сигнал“, ведно с приложените в оригинал документи и доказателства.

 **(2)** Директорът на дирекция КВПС представя в заседание на КЗЛД доклада по ал. 1. Комисията се запознава с резултатите от проверката в качеството си на Централен орган за външно подаване на сигнали, който осигурява защитата на лицата, подаващи сигнали или публично оповестяващи информация за нарушения, включително чрез прилагането на административните мерки, предвидени в ЗЗЛПСПОИН и който дава указания по прилагането на закона на всички задължени субекти и контролира изпълнението от тяхна страна на неговите разпоредби. Членовете на КЗЛД могат да изразят становище (становища), което да подпомогне административнонаказващия орган при упражняване на правомощията му по чл. 46 от ЗЗЛПСПОИН.

**(3)** Когато не е констатирано нарушение, проверяваното лице се уведомява за резултатите от проверката. В този случай с изпращане на писмото проверката приключва.

 **(4)** Съставянето и връчването на акт за установяване на административно нарушение се извършва от оправомощени със заповед на Председателя на КЗЛД длъжностни лица от дирекция КВПС при спазване на реда, предвиден в Закона за административните нарушения и наказания (ЗАНН).

**(5)** След разглеждане на възраженията на проверявания правен субект, ако такива са постъпили в установения в ЗАНН срок, служителят по ал. 4 изготвя доклад до председателя на КЗЛД с предложение за начина, по който да приключи административнонаказателното производство – мотивирана резолюция за прекратяване на производството; писмено предупреждение, споразумение или наказателно постановление. Докладът съдържа установените факти, събраните доказателства и съответно предложение. Докладът се завежда в специализираната система за документооборота на дирекция КВПС.

 **(6)** След одобрение на доклада по ал. 6, служител от дирекция КВПС изготвя проект на крайния акт, с който да приключи административнонаказателното производство. След одобрение от председателя и подпис, крайният акт се връчва на проверявания правен субект.

 **(7)** Издадените актове, във връзка с образуваното административнонаказателно производство по ЗЗЛПСПОИН се вписват в регистър, воден от дирекция КВПС. В регистъра се посочват: регистрационния номер на сигнала, дата на постъпване, съставените актове и приключване на проверката; наложени наказания.

 **(8)** По всеки постъпил сигнал се образува самостоятелна преписка, която се съхранява в специално обособено за целта помещение на дирекция КВПС, за съхранение на документите, както и в метални заключващи се шкафове.

**Чл. 59.** Допълнителни действия, с оглед извършване на проверката:

* + 1. за всяка проверка на място, когато съществуват проблемни комуникации или затруднения за осъществяването им, може да се изиска съдействие от органите на МВР – писмено или чрез свързване по телефона със съответният ръководител на местна структура на МВР, въз основа на Споразумение за съдействие във всеки етап на проверката;
		2. при констатирането на факти и обстоятелства по време на проверките на място задължително присъстват поне двама от членовете на проверяващия екип;
		3. в хода на извършване на проверки със заповед на Председателя на КЗЛД може да се промени състав на проверяващия екип като се сменят вече определени или се добавят нови членове на екипа;
		4. при осъществяване на контролната дейност на КЗЛД, членовете на проверяващите екипи спазват Кодекса за поведение на служителите в държавната администрация.

**X.** **РАЗГЛЕЖДАНЕ НА СИГНАЛ, ПОСТЪПИЛ ПО ВЪНШЕН КАНАЛ ПО ЗЗЛПСПОИН С ТВЪРДЕНИЯ ЗА НЕЗАКОНОСЪОБРАЗНО ОБРАБОТВАНЕ НА ЛИЧНИ ДАННИ**

**Чл. 60.** **(1)** Сигналите, получени по ЗЗЛПСПОИН, в които има данни за увреждане на лични индивидуални интереси на сигналоподателя, а не увреждане на обществения интерес чрез незаконосъобразно обработване на лични данни, то същият се докладва на КЗЛД и се препраща за разглеждане на по реда на Закона за защита на личните данни чрез дирекция „Правни производства и надзор“.

**(2)** Сигналите, получени по ЗЗЛПСПОИН, в които има данни за увреждане на обществения интерес, като се посочват твърдения, свързани с нарушения на неприкосновеността на личния живот и личните данни съгласно чл. 3, ал.1, б. „к“ от ЗЗЛПСПОИН, се препращат на основание чл. 19, ал.3 от ЗЗЛПСПОИН за разглеждане от КЗЛД по общия ред от дирекция „Правни производства и надзор“ (дирекция ППН), като изпращането е чрез главния секретар на Комисията.

**(3)** Когато подаденият сигнал по ал. 2 от настоящите правила съдържа и твърдения, свързани с нарушения попадащи в приложното поле на ЗЗЛПСПОИН по смисъла на чл. 3, ал.1 и 2 от закона, на препращане подлежи само тази част от сигнала, която е свързана с незаконосъобразното обработване на лични данни. По отношение на останалата част от сигнала, служителят отговарящ за разглеждането на сигнала следва да осигури прилагането мерките за защита по чл. 31 от ЗЗЛПСПОИН, както и да съдейства на подателя на сигнала за реализиране на мерките за защита по Глава трета от закона, при наличие на предпоставките по чл. 5 – 7 и чл. 10 от закона.

**(4)** При получаването на сигнал, съдържащ твърдения за незаконосъобразно обработване на лични данни, служителят, отговарящ за разглеждането на сигнала подготвя сигнала за препращане към дирекция ППН на КЗЛД, чрез главния секретар на Комисията.

**Чл. 61.** **(1)** При получаване на сигнал, съдържащ твърдения за незаконосъобразно обработване на лични данни, съгласно чл. 62, ал. 1 от настоящите правила, служителят, отговарящ за разглеждането на сигнала, уведомява писмено подателя на сигнала, че в тази му част сигналът не може да бъде разгледан по реда на ЗЗЛПСПОИН.

 **(2)** С писмото по ал. 1 СОРС също така уведомява подателя на сигнала, че по отношение на сигнала в неговата част, засягаща незаконосъобразно обработване на лични данни, е неприложим редът за запазване на самоличността на подателя на сигнала, предвиден в чл. 20, ал. 2 от ЗЗЛПСПОИН, както и мерките за защита на подателя на сигнала по Глава трета от закона.

**(3)** В случаите на чл. 62, ал. 1 и ал. 2 от настоящите правила СОРС изготвя докладна записка от името на директора на дирекция КВПС до КЗЛД, с която предлага:

**а)** да се образува производство по общия ред и постъпилият сигнал (в хипотезата на чл. 61, ал. 1 от настоящите правила) или в неговата част (в хипотезата на чл. 61, ал. 2 от настоящите правила), да бъде пренасочен за разглеждане към Дирекция „Правни производства и надзор“, като Дирекция КВПС предостави за целта на Дирекция ППН събраните към момента относими материали;

**б)** да се прекрати производството по разглеждане на сигнала (в хипотезата на чл. 61, ал. 1 от настоящите правила) или в частта, съдържаща твърдения за незаконосъобразно обработване на лични данни (в хипотезата на чл. 61, ал. 2 от настоящите правила).

**Чл. 62.** **(1)** След приемането на решение на КЗЛД, с което Комисията се произнася по докладната записка по чл. 63, ал. 3 от настоящите правила, СОРС организира предаването на сигнала и приложените към него доказателства, в частта засягаща незаконосъобразно обработване на лични данни на дирекция ППН, като по отношение на останалата част от сигнала осигурява прилагането мерките за защита по чл. 31 от ЗЗЛПСПОИН.

 **(2)** Предаването се извършва с писмо чрез общата деловодна система на КЗЛД, чрез главния секретар.

**XI. РЕГИСТЪР НА СИГНАЛИТЕ, ПОДАДЕНИ ПО ВЪНШЕН КАНАЛ**

**Чл. 63. (1)** В КЗЛД се създава и поддържа електронен Регистър за сигнали за нарушения, получени в Комисията чрез външен канал, който Регистър не е публичен. Информацията, съдържаща се в регистъра е предназначена за служебно ползване и не може да бъде предоставяна на трети лица, освен в изрично предвидените в закона случаи, предвид разпоредбите на чл. 29, във връзка с чл. 18 от ЗЗЛПСПОИН и чл. 10 и § 2 от Заключителните разпоредби на Наредба № 1 от 27 юли 2023г. за воденето на регистъра на сигналите по чл. 18 от Закона за защита на лицата, подаващи сигнали или публично оповестяващи информация за нарушения и за препращане на вътрешни сигнали към Комисията за защита на личните данни.

 **(2)** В регистъра се съдържа информация за:

1. лицето, което е приело сигнала;
2. датата на подаване на сигнала;
3. засегнатото лице, ако такава информация се съдържа в сигнала;
4. обобщени данни за твърдяното нарушение, като място и период на извършване на нарушението, описание на деянието и други обстоятелства, при които е било извършено;
5. връзката на подадения сигнал с други сигнали след установяването ѝ в процеса на обработване на сигнала;
6. информация, която е предоставена като обратна връзка на лицето, подало сигнала, и датата на предоставянето ѝ;
7. предприетите последващи действия;
8. резултатите от проверката по сигнала;
9. периода на съхраняване на сигнала;
10. собственият входящ номер от специализираната система за документооборот „Сигнал“;
11. уникалният идентификационен номер.

**(3)** Регистърът се води в дирекция КВПС по образец, утвърден от КЗЛД, публикуван на интернет страницата на комисията - <https://www.cpdp.bg>. Информацията в регистъра се попълва от съответните служители на дирекция КВПС, определени за разглеждане на сигнали, подадени чрез външен канал.

**(4)** Регистърът се води по реда на Наредба № 1 от 27 юли 2023 г. за воденето на регистъра на сигналите по чл. 18 от ЗЗЛПСПОИН и за препращане на вътрешни сигнали към КЗЛД.

**(5)** Достъп до регистъра имат служители на дирекция КВПС, определени за разглеждане на сигнали, подадени чрез външен канал, както и други служители в КЗЛД,

чиито служебни задължения налагат този достъп за конкретен случай. Достъпът до регистъра имат и представители на омбудсмана, в случаите на чл. 30, ал. 1 и ал. 2 от ЗЗЛПСПОИН.

 **XII. КРИТЕРИИ ЗА ПРЕКРАТЯВАНЕ НА ПРОВЕРКАТА, ОБРАЗУВАНА ПО РЕДА НА ЗЗЛПСПОИН, ПРИ ПОВТАРЯЩ СЕ СИГНАЛ**

**Чл. 64. (1)** Настоящите критерии се прилагат за условията на прекратяване на проверката на основание чл. 25, ал. 1, т. 5, б. „б“ от ЗЗЛПСПОИН.

**(2)** Прекратява се проверката по сигнал, който:

1. Не съдържа нова информация от съществено значение за нарушението;
2. По отношение на сигнала вече има приключила проверка;
3. Не са налице нови правни или фактически обстоятелства, които да дадат основание за предприемане на последващи действия, освен прекратяване на разглеждането.

**(3)** В случаите по ал. 1 и 2 се подготвя от СОРС доклад от името на директора на дирекция КВПС до КЗЛД, в който подробно се излага фактическата и правна обстановка.

**(4)** Решението, с което се прекратява процедурата относно нарушение, за което е подаден сигнал, тъй като представлява повтарящ се сигнал, подлежи на съдебен контрол пред съответния административен съд.

**XIII. РАЗГЛЕЖДАНЕ НА СИГНАЛИ С ПРИОРИТЕТ**

**Чл. 65.** В случай на множество постъпващи сигнали КЗЛД може да вземе решение за разглеждане с приоритет на сигналите за тежки нарушения при спазване на съответните срокове, посочени в ЗЗЛПСПОИН.

**Чл. 66**. **(1)** В случаите на постъпили множество сигнали, с приоритет се разглеждат сигналите за тежки нарушения.

**(2)** Приоритетно разглеждане на сигналите се извършва въз основа на решение, прието от КЗЛД, на базата на мотивиран доклад от директора на дирекция КВПС, в който се посочват подробно причините за разглеждане на съответно постъпилия сигнал с приоритет.

**Чл. 67.** **(1)** С приоритет се разглеждат сигнали, които представляват тежко нарушение, съгласно следните критерии:

1. Когато извършеното нарушение оказва или би могло да окаже значително и трайно въздействие върху правата и свободите на личността, както и на обществения интерес и

1. Когато въздействието върху правата и свободите на личността, както и на обществения интерес е значително и трайно във времето.

**(2)** Категории сигнали по приоритети:

1. **Свързани с личността и основни права и свободи:**
* Радиационната защита и ядрената безопасност;
* Общественото здраве;
* Безопасността и съответствието на продуктите;
* Защитата на неприкосновеността на личния живот и личните данни.

**2. Свързани със сигнализиращото лице, когато сигналът е подаден от:**

- лице с увреждане, получаващо месечна подкрепа съгласно Закона за хората с увреждания;

- пострадали от домашно насилие или от трафик на хора.

**3. Засягащи финансовите интереси**

* Предотвратяване изпирането на пари и финансирането на тероризма;
* Сигурността на мрежите и информационните системи;
* Нарушения, които засягат финансовите интереси на ЕС

**4. Нарушения, свързани с трансгранични данъчни схеми** – предвид чл. 3, ал. 1, т. 4 от ЗЗЛПСПОИН

**5. Сигнали за извършено престъпление от общ характер** - предвид чл. 3, ал. 1, т. 5 от ЗЗЛПСПОИН

**(3)** Дирекция КВПС изготвя доклад до КЗЛД, включващ анализ по постъпили сигнали по ЗЗЛПСПОИН през предходната календарна година.

**(4)** Докладът по ал. 3 включва и предложения за промяна на категориите сигнали по приоритет, вследствие на извършения анализ за видовете постъпили сигнали по реда на ЗЗЛПСПОИН в КЗЛД.

**Чл. 68.** Разглеждането на сигналите с приоритет не засягапредоставянето на обратна информация на сигнализиращото лице в разумен срок **-** не по-дълъг от три месеца или в надлежно обосновани случаи – шест месеца.

**XIV. ДЕЙСТВИЯ ПО ОТНОШЕНИЕ НА КОМПЕТЕНТНИТЕ ОРГАНИ**

**Чл. 69.** Взаимодействието с контролните органи се определяс отделна процедура, която се приема от КЗЛД.

**Чл. 70. (1)** Служителите в дирекция КВПС, на основание чл. 24, т. 3 от ЗЗЛПСПОИН извършват самостоятелни проверки по сигнали за нарушения, извършени от органите по чл. 20 от ЗЗЛПСПОИН, с изключение на органите по чл. 20, ал. 1, т. 2 и ал. 3 от ЗЗЛПСПОИН.

**(2)** Проверките по ал. 1 са процедурни и са свързани със спазването на изискванията на ЗЗЛПСПОИН от страна на съответния компетентен орган.

**(3)** При извършване на проверките по ал. 1 служителите на дирекция КВПС имат право да изискват и получават информация, необходима за установяване на допълнителни фактически обстоятелства, свързани със съответния сигнал, от:

* 1. държавни и общински органи, освен от органите по чл. 20, ал. 1, т. 2 и ал. 3 от ЗЗЛПСПОИН;
	2. юридически и физически лица.

**(4)** Предвид разпоредбата на чл. 24, т. 3, предложение последно от ЗЗЛПСПОИН, органите и лицата по ал. 3 са длъжни в 7-дневен срок от получаване на искането да представят необходимата информация.

**Чл. 71. (1)** Проверките по чл. 72, ал. 1 започват с планиране като се взема решение от страна на КЗЛД, в изпълнение на което се подготвя и издава заповед за проверка от Председателя на КЗЛД, в два оригинала, в която да бъдат посочени:

* 1. мястото за извършване на проверката;
	2. проверяващ екип;
	3. основна задача на проверката.

**(2)** За целите на проверката се извършва от определения проверяващ екип, съгласно ал. 1, проучване на приложимата към конкретния случай нормативна и ненормативна уредба (закони, подзаконови нормативни актове, правилници, заповеди и др.), както и предприетите действия от съответния проверяван обект, във връзка с изпълнение на ЗЗЛПСПОИН в качеството на орган по чл. 20, ал. 1 от ЗЗЛПСПОИН. същия.

 **Чл. 72. (1)** Определеният проверяващ екип по чл. 73, ал. 1 извършва проверка на място, като предварително писмено уведомява проверявания обект за датата и часа на извършване на проверката.

**(2)** Определеният екип по чл. 73, ал. 1 при извършване проверката на място следва да осъществи:

1. Легитимиране на всеки член на екипа със служебни карти;
2. Легитимация на представляващия съответния проверяван обект или неговия упълномощен представител;
3. Връчване на заповедта на председателя на КЗЛД за извършване на проверката – връчва се оригинал на заповедта, като на екземпляра на проверяващия екип представляващия съответния проверяван обект или упълномощеното лице собственоръчно написва текст, че е получил копие от заповедта за проверка, датата, трите си имена и подпис (за юридическите лица – печат, при възможност);
4. Събиране на доказателства за всеки установен факт – документи на хартиен, електронен или друг носител;
5. Изготвяне на приемо-предавателен протокол със заверени копия на документи и предоставени доказателства, екземпляр се връчва на представляващия проверявания обект;
6. Изготвяне на констативен протокол по време на проверката, екземпляр се връчва на представляващия проверявания обект;
7. Указване на срок за предоставяне на допълнителни документи (при необходимост).

**(3)** Отказ от съдействие по време на проверката може да е налице:

1. Когато може да се наруши задължение на проверявания обект за опазване на професионална тайна или друго задължение за опазване на тайна, произтичащо от закон, същата може да откаже предоставяне или достъп само до информацията, защитена като тайна;
2. Ако се установи, че информацията съдържа данни, представляващи класифицирана информация, се прилага редът за достъп по ЗЗКИ, като в проверката участват служители със съответното ниво на достъп;

 **(4)** Извън посочените хипотези в ал. 3, във всички случаи на отказ от съдействие по време на проверката – напр. отказ за осигуряване на достъп на екипа до помещенията, документите, регистрите, деловодните системи, непредоставяне на доказателства, документи, становища и др.) се съставя протокол за отказ от съдействие от членовете на проверяващия екип и при възможност в присъствие на трети лица - свидетели, в който се описват конкретните факти и обстоятелства – неявяване, недопускане да се съберат доказателства и др.

 **Чл. 73.** След приключване на проверката на място, проверяващият екип извършва:

1. Анализ на събраните в хода на проверката документи;
2. Анализ на действащите правила (нормативни и ненормативни), които са свързани с разглеждания случай.

 **Чл. 74.** След приключване на проверкатаи извършения анализ, проверяващият екип:

**1.** Изготвя доклад до КЗЛД, който се завежда в специализираната система за документооборота на дирекция КВПС, ведно с приложените в оригинал документи и доказателства, съдържащ анализ на установените факти при проверката, събраните доказателства и предложение за последващи действия:

**2.** Предложение за приключване на проверката - при становище за липса на нарушение. В този случай се изготвя уведомително писмо до проверявания обект за резултатите от проверката. С изпращане на писмото проверката приключва.

 **3.** Предложение за предприемане на последващи действия – при становище за наличие на констатирано нарушение.

 **Чл. 75.** Проверяващият екип при извършване на проверката може да предприеме допълнителни действия, както следва:

1. За всяка проверка на място, когато съществуват проблемни комуникации или затруднения за осъществяването им, може да се изиска съдействие от органите на МВР – писмено или чрез свързване по телефона със съответният ръководител на местна структура на МВР, въз основа на Споразумение за съдействие във всеки етап на проверката (предварителна подготовка, по документи и на място);
2. При констатиране на факти и обстоятелства по време на проверката на място задължително присъстват поне двама от членовете на проверяващия екип;
3. В хода на извършване на проверката със заповед на Председателя на КЗЛД може да се промени състава на проверяващия екип, като се сменят вече определени или се добавят нови членове на екипа;
4. При осъществяване на контролната дейност на КЗЛД, членовете на проверяващите екипи спазват Етичния кодекс за поведение на служителите в държавната администрация.

 **Чл. 76.** При констатирани нарушения при извършване на проверката и взето решение на КЗЛД за предприемане на последващи действия, се уведомява съответния проверяван субект и се изисква в определен срок да предостави на КЗЛД информация за предприетите действия, с оглед преустановяване на конкретното констатирано нарушение/я и избягване на подобни в бъдеще.

**XV. СЪБИРАНЕ НА СТАТИСТИЧЕСКА ИНФОРМАЦИЯ ПО РЕДА НА ЗЗЛПСПОИН И ДОКЛАДВАНЕТО Й НА КЗЛД**

 **Чл. 77. (1)** Дирекция КВПС приема, обработва и анализираполучената статистическа информация от задължените субекти по чл. 12, ал. 1 от ЗЗЛПСПОИН.

**(2)** При осъществяване на дейността по ал. 1 дирекция КВПС се ръководи от приетите от КЗЛД Методически указания № 2 относно подаването към Комисия за защита на личните данни на необходимата статистическа информация по Закона за защита на лицата, подаващи сигнали или публично оповестяващи информация за нарушения.

 **Чл. 78.** Дирекция КВПС приема, обработва и анализираполучената статистическа информация от компетентните органи по чл. 20, ал. 1 от ЗЗЛПСПОИН.

 **Чл. 79. (1)** В срок до 1 (един) месец от приключване на съответните дейности по чл. 79, ал. 1 и чл. 80 дирекция КВПС изготвя доклад до КЗЛД относно получените резултати.

**(2)** Преди предоставяне на информация на ЕС – Европейската комисия, институции, органи, служби или агенции на ЕС, дирекция КВПС докладва съответната информация на КЗЛД и след одобрение от Комисията, се извършва нейното изпращане.

**(3)** След изпращане на информацията по ал. 2, дирекция КВПС подготвя проект на съобщение за това, което да се качи на интернет страницата на КЗЛД, като го докладва да одобрение от КЗЛД в срок до десет работни дни.

# ЗАКЛЮЧИТЕЛНИ РАЗПОРЕДБИ

**§ 1.** Настоящите правила са изготвени на основание чл. 22, ал. 1, във връзка с чл. 13, ал. 2 от ЗЗЛПСПОИН.

**§ 2.** Преглед на правилата се извършва най-малко веднъж на три години, като се прави анализ на практиката по прилагането им и при необходимост се актуализират.

**§ 3.** За неуредени в настоящите правила въпроси се прилагат разпоредбите на ЗЗЛПСПОИН, както и приложимото българско законодателство.

**§ 4.** Всички последващи изменения и допълнения се приемат с решение на КЗЛД.

**§ 5.** Настоящите правила са приети окончателно с решение на КЗЛД по Протокол № 19 WB от 09.07.2024 г., допълнени с решения на КЗЛД по Протокол № 21 WB от 23.07.2024 г., по Протокол № 26 WB от 17.09.2024 г., по Протокол № 37 WB от 17.12.2024 г., по Протокол № 11WB от 25.03.2025 г., по Протокол № 13WB от 08.04.2025 г., по Протокол от 25.09.2025 г. и по Протокол от 30.09.2025 г като се оповестяват на официалната интернет страница на Комисията.

**§ 6.** Неразделна част от настоящите правила са описаните в тях приложения – № 1 и № 2.